**Hogyan nyerhetsz 300.000 forintos ösztöndíjat? Új lehetőség a gépész diákoknak!**

A Dél-Dunántúli Gépipari Klaszter Tanulói ösztöndíj pályázatot hirdet a Dél-Dunántúli régióban elektronikai vagy járműipari területen tanulóknak.

**Ki pályázhat?**

A [DDGK Tanulói Ösztöndíj Program](https://ddgk.hu/szakkepzes-osztondijak/)ban közel 1000 diák szállhat versenybe a 300.000 forintos régiós ösztöndíjakért. A 2024/2025-ös tanévben a dél-dunántúli régióban tanuló azon diákok pályázhatnak, akik gépészeti, elektronikai vagy járműipari területen tanulnak, és technikusi képzésben a 10-12. évfolyamra, vagy szakképzésben a 10. évfolyamra járnak.

**Hogyan lehet nyerni?**

A pályázáshoz részt kell venni legalább három üzemlátogatáson a klaszter tagvállalkozásainál, majd ezekről egy rövid szakmai beszámolót kell készíteni. A tanév végén pedig prezentációt kell tartani a tapasztalatokról. Az elkészült anyagok és a tanulmányi eredmények alapján választja ki a DDGK vezetősége a három győztest.

**Mit kaphatnak a diákok az üzemlátogatások alkalmával?**

Olyan információkat és élmény alapú tudást szerezhetnek, amit más módon nem tudnak elsajátítani. Egy-egy munkafolyamat élőben sokkal látványosabb, érzékelteti a szakma kihívásait és szépségeit is. Az üzemlátogatásokról prezentációt kell készíteni, majd bemutatni a klaszter képviselőinek: „látni szeretnénk, hogy mi az, ami megragadta a tanulókat, ők hogyan gondolkodnak. Ráadásul a legérdekesebb élményeiket így egymással is megosztják.”